text: [{"text_idx": "#000005", "text": "Hvagar eru vit a\u0301 veg i\u0301 F\u00f8royum?"}, {"text_idx": "#000009", "text": "So hoyra vit aftur klippini fra\u0301 tj\u00f8ldrunum ljo\u0301ma i\u0301 haganum \u2013 hesin k\u00e6rkomni bo\u00f0berin, i\u00f0 bo\u00f0ar fra\u0301 va\u0301ri og ljo\u0301sari ti\u0301\u00f0um. Kanska eru ljo\u0301sari ti\u0301\u00f0ir fyri framman i\u0301 F\u00f8royum ikki bara i\u0301 na\u0301ttu\u0301runi, men a\u0301 \u00f8\u00f0rum \u00f8kjum eisini \u2013 b\u00e6\u00f0i mentanarliga, bu\u0301skaparliga og t\u00f8kniliga."}, {"text_idx": "#000011", "text": "Gl\u00f8gt er gestsins eyga, sigst. Eitt ta\u00f0 fyrsta, eg havi varnast, at vitjandi leggja til merkis, ta\u0301 tey koma til F\u00f8royar, er, hvussu n\u00e6rverandi vatni\u00f0 er allasta\u00f0ni i\u0301 og kring F\u00f8royar \u2013 hvussu dramatiskt, ta\u00f0 sp\u00e6lir s\u00e6r i\u0301 f\u00f8roysku na\u0301ttu\u0301runi, og hvussu gandakent ta\u00f0 ger f\u00f8royska landslagi\u00f0."}, {"text_idx": "#000012", "text": "F\u00f8royar eru eitt li\u0301ti\u00f0 oyggjaland mitt u\u0301ti i\u0301 einum sto\u0301rum veraldarhavi. Sum ein ands\u00f8gn reisa hesi h\u00f8gu br\u00f8ttu fj\u00f8llini seg upp u\u0301r havinum \u2013 ja, at kalla sum eitt har\u00f0m\u00e6lt mo\u0301tm\u00e6li, har oyggjarnar berjast fyri r\u00e6ttinum til at vera til, til si\u0301\u00f0sta sandskorni\u00f0 ver\u00f0ur skola\u00f0 u\u0301t i\u0301 o\u0301endaliga havi\u00f0. Og bardagin millum land og hav er dramatiskur her i\u0301 o\u0301temjandi Nor\u00f0uratlantshavinum, har brim og slavtungar o\u0301dnir vi\u00f0 j\u00f8vnum millumbilum herja a\u0301 k\u00f8rgu klettarnar."}, {"text_idx": "#000015", "text": "Vit kunnu ikki renna fra\u0301 ti\u0301. Okkara geografiska plasering mitt u\u0301ti i\u0301 havinum ger, at F\u00f8royar eru millum va\u0301tastu lond i\u0301 heiminum. Men ju\u0301st vatni\u00f0, sum vit hava i\u0301 so ri\u0301kiligum mongdum i\u0301 F\u00f8royum, at f\u00f8royingar sja\u0301lvir eru leiddir og keddir av ti\u0301, kann kanska vi\u0301sa seg at vera eitt ta\u00f0 st\u00f8rsta vir\u00f0i\u00f0, vit hava. Ti\u0301 ta\u00f0 er uttan iva her \u2013 i\u0301 ra\u0301ligu na\u0301ttu\u0301runi vi\u00f0 vatninum og klettinum i\u0301 \u00e6vigum hornat\u00f8kum \u2013 at fascinatio\u0301nskraftin hja\u0301 okkum liggur allarmest \u2013 i\u0301 \u00f8llum f\u00f8rum fyri tey, i\u00f0 liva i\u0301 turrari londum, har vatn er i\u0301 troti."}, {"text_idx": "#000016", "text": "Fyri tey kunnu vit gerast eitt \u00e6vinty\u0301rland \u2013 The Magical Misty Fairy Islands \u2013 har menniskjuni hava leita\u00f0 saman i\u0301 d\u00f8lum og lagdum ni\u00f0ri vi\u00f0 sjo\u0301varma\u0301lan i\u0301 i\u0301heimligum, litri\u0301kum, heitum hu\u0301sum, i\u00f0 veita li\u0301v og vernd mo\u0301ti na\u0301ttu\u0301runi, sum leikar i\u0301 uttanfyri. Tey tri\u0301vast her, ti\u0301 tey vita, at li\u0301ka so vill og ra\u0301 na\u0301ttu\u0301ran kann vera, li\u0301ka so mild og bli\u0301\u00f0 er hon, ta\u0301 vindurin leggur seg og so\u0301lin titar fram."}, {"text_idx": "#000017", "text": "Vatni\u00f0 er allasta\u00f0ni kring og i\u0301millum oyggjarnar \u2013 ongasta\u00f0ni meira enn 5 km. burtur. Ta\u00f0 ber n\u00e6stan ikki til at finna ein blett i\u0301 hesum landi, har tu\u0301 ikki onkursvegna hevur u\u0301tsy\u0301ni til vatn. Vatni\u00f0 er i\u0301 v\u00f8tnum, tj\u00f8rnum, i\u0301 vi\u0301kum, va\u0301gum, sundum og fir\u00f0um, har ta\u00f0 fer\u00f0ast skvamblandi aftur og fram ofta i\u0301 h\u00f8r\u00f0um, li\u0301vsh\u00e6ttisligum streymi um tangar og sker, ta\u0301 flo\u0301\u00f0 og fj\u00f8ra kappast vi\u00f0 hv\u00f8rt anna\u00f0."}, {"text_idx": "#000018", "text": "Havaldan og brimbroti\u00f0 hava gj\u00f8gnum millio\u0301nir av a\u0301rum eti\u00f0 seg inn og ma\u0301a\u00f0 burturav landinum og skapt veldig forberg \u2013 av teimum allarh\u00e6gstu i\u0301 heiminum \u2013 og sto\u0301rfingin helli, sto\u0301r sum do\u0301mkirkjur vi\u00f0 fantastiskum akustikki, har til ber at uppliva o\u0301tru\u0301ligar konsertir. Vatni\u00f0 hevur eisini skapt vakrar strendur vi\u00f0 malagro\u0301ti \u2013 sum er sera sja\u0301ldsamt at si\u0301ggja a\u00f0rasta\u00f0ni. Vatni\u00f0 er so kraftamiki\u00f0, at ta\u00f0 sum einki flytir sto\u0301rar klettar \u2013 sum t.d. Rinkusteinarnar Oyndafir\u00f0i, sum eru eitt eind\u00f8mi i\u0301 \u00f8llum heiminum."}, {"text_idx": "#000019", "text": "Vatni\u00f0 vellir fram u\u0301r tutlandi keldum, sker seg gj\u00f8gnum landslagi\u00f0, kli\u0301vur hamrarnar, har ta\u00f0 rennur oman eftir fjallasi\u0301\u00f0unum i\u0301 a\u0301um, l\u00f8kum og fossum og ofta eisini stendur steyrr\u00e6tt upp i\u0301 luftina i\u0301 bardaga vi\u00f0 vindin. Vatni\u00f0 er allasta\u00f0ni i\u0301 ra\u0301ligu luftini \u2013 sum alskyns littar sky\u0301ggjaformatio\u0301nir, i\u00f0 fara fu\u0301kandi eftir luftini og skapa fla\u0301krandi skuggar eftir gr\u00f8nu fjallasi\u0301\u00f0unum. Tu\u0301 kennir vatni\u00f0 sum fri\u0301sklig, rein luft i\u0301 lungunum, ta\u0301 tu\u0301 andar. Tu\u0301 merkir ta\u00f0 sum regn, i\u00f0 di\u0301kir a\u0301 andliti\u00f0. Sum sirm, i\u00f0 sni\u0301kir seg innum kl\u00e6\u00f0ini hja\u0301 t\u00e6r, so tu\u0301 ver\u00f0ur a\u0301 kroppi eftir li\u0301tlari l\u00f8tu. Ella sum mj\u00f8rki, sum hylur alt, so tu\u0301 einki s\u00e6rt og kanst bli\u0301va burtur og villast i\u0301 ti\u0301."}, {"text_idx": "#000021", "text": "Vatni\u00f0 er eisini ein orkukelda \u2013 f\u00f8royingar fa\u0301a heili 45 procent av orkuni fra\u0301 vatnorkuverkum, har veldigar turbinur senda streym u\u0301t i\u0301 f\u00f8royska elneti\u00f0. Og tu\u0301 kanst drekka vatni\u00f0 \u2013 ta\u00f0 er reint og smakkar fri\u0301skligt og runt i\u0301 mun til ofta har\u00f0a vatni\u00f0 a\u0301 Evropeiska meginlandinum. Ta\u00f0 er kanska loyndarma\u0301li\u00f0 aftanfyri, at f\u00f8royska \u00f8li\u00f0 vinnur hei\u00f0ur fer\u00f0 eftir fer\u00f0 a\u0301 u\u0301tlendskum altjo\u0301\u00f0a \u00f8lsmakkikappingum."}, {"text_idx": "#000023", "text": "Mugu vekja meir enn bara a\u0301huga"}, {"text_idx": "#000024", "text": "Fyri tey, sum ikki eru von vi\u00f0 at liva so t\u00e6tt uppat o\u0301gvusligum na\u0301ttu\u0301rukreftum er ma\u0301ttmikla, sto\u0301rb\u00e6ra, va\u0301ta og ra\u0301a na\u0301ttu\u0301ran i\u0301 F\u00f8royum ein serstakliga sterk uppliving. Tu\u0301 kennir teg mikroskopiska li\u0301tlan og pri\u0301sgivnan millum ha\u0301b\u00e6rsligu fj\u00f8llini i\u0301 F\u00f8royum. Her merkir tu\u0301 knappliga ti\u0301n kropp a\u0301 ein heilt annan ha\u0301tt, enn ta\u0301 tu\u0301 ert inni a\u0301 Evropeiska meginlandinum, har tu\u0301 livir ein vardan dagligdag, sty\u0301rdur av klokkuni og fyltur a\u0301 tremur av kunstigum stimuli. Og hetta kunnu vit bru\u0301ka til okkara fyrimuns."}, {"text_idx": "#000026", "text": "Ju\u0301, vit hava eitt \u00e6vinty\u0301rligt land. Men hvussu kunnu vit skapa heilt einastandandi upplivingar, sum kundu gj\u00f8rt hetta landi\u00f0 enn meira \u00e6vinty\u0301rkent fyri vitjandi enn onnur lond, vit kappast vi\u00f0? Vit kunnu t.d. hugsa sto\u0301rt \u2013 tvs. vit kunnu skapa n\u00f8kur ey\u00f0sy\u0301nd og merkisverd vartekin her, i\u00f0 fo\u0301lk um allan heim kunnu gerast hugtikin av. Vit hava i\u0301 roynd og veru veldigar m\u00f8guleikar, har av eg gjarna vil nevna bara eitt hugskot til ein m\u00f8guleika:"}, {"text_idx": "#000027", "text": "750 metrar uppi mi\u00f0skei\u00f0is a\u0301 Streymoynni, liggur naka\u00f0, sum kundi blivi\u00f0 eitt heilt einastandandi vartekin, i\u00f0 ikki kennir si\u0301n li\u0301ka nakrasta\u00f0ni i\u0301 heiminum. Radarkuplarnir og hellini h\u00f8gd inn i\u0301 Sornfelli, sum NATO nu\u0301 er ry\u0301mt u\u0301r, liggja har uppi \u2013 sum eitt loyniligt \u00e6vinty\u0301raslott h\u00f8gt inn i\u0301 gro\u0301ti\u00f0, vi\u00f0 radarkuplunum sum torn, i\u00f0 kneysa spelkin uppu\u0301r fjallatromini. I\u0301 mong, mong a\u0301r var hetta \u00e6vinty\u0301raslotti\u00f0 \u2013 eins og slotti\u00f0 i\u0301 s\u00f8guni um Tornuro\u0301su \u2013 o\u0301atkomiligt og banna\u00f0 almenninginum at uppliva, men nu\u0301... nu\u0301 sleppa vit endiliga at si\u0301ggja, hvat goymir seg har uppi."}, {"text_idx": "#000028", "text": "Ta\u0301 ve\u00f0ri\u00f0 er kla\u0301rt, er u\u0301tsy\u0301ni\u00f0 heilt framu\u0301rskarandi vakurt higanifra\u0301 yvir ta\u00f0 einastandandi jar\u00f0fr\u00f8\u00f0isliga fyribrigdi\u00f0, sum F\u00f8royar eru \u2013 helst va\u0301tasta landi\u00f0 i\u0301 heiminum \u2013 kanska vi\u00f0 pollamj\u00f8rkanum dandandi i\u0301 d\u00f8lunum. Ta\u00f0 kennist sum eitt r\u00e6ttiligt \u00e6vinty\u0301r."}, {"text_idx": "#000029", "text": "Sja\u0301lv havi eg veri\u00f0 uppi a\u0301 Sornfelli einafer\u00f0 vi\u00f0 einum u\u0301tlendingi i\u0301 go\u0301\u00f0um ve\u00f0ri eitt vakurt kv\u00f8ld, ta\u0301 so\u0301lin setti. Hann greiddi fra\u0301, at hann einafer\u00f0 hev\u00f0i veri\u00f0 uppia\u0301 heimsins taki \u2013 Himalaya-fj\u00f8llunum, har tey ma\u0301ttu ganga i\u0301 no\u0301gvar dagar fyri at koma so h\u00f8gt upp, at tu\u0301 kundi si\u0301ggja u\u0301tyvir fjallatopparnar. Hann seg\u00f0i, ta\u00f0 var \u2018a breathtaking experience\u2019. \u2018You are lucky\u2019 seg\u00f0i hann, ti\u0301 her koyrir tu\u0301 bara 15 til 20 minuttir u\u0301r Havnini \u2013 ella ein ha\u0301lvan ti\u0301ma av flogv\u00f8llinum, so kanst tu\u0301 fa\u0301a akkura\u0301t somu spektakuleru upplivingina \u2013 ta\u00f0 f\u00f8ldist akkura\u0301t li\u0301ka \u2018breathtaking\u2019 sum i\u0301 Himalaya at standa uppi a\u0301 Sornfelli og si\u0301ggja u\u0301tyvir endaleysar r\u00f8\u00f0ir av fjallatoppum, seg\u00f0i hann! \u201cThis is pure magic!\u201d Hann helt, at ta\u00f0 var heilt o\u0301tru\u0301ligt, at vit n\u00e6rmast hildu hesa perluna loyniliga fyri umheiminum."}, {"text_idx": "#000031", "text": "Hugsa s\u00e6r, um vit nu\u0301 bru\u0301ktu hetta forkunnuga gro\u0301tslotti\u00f0 uppi a\u0301 Sornfelli sum ein upplivingardepil til almenningin og vitjandi uttanifra\u0301, vi\u00f0 holinum inn i\u0301 fjalli\u00f0 sum eitt portur inn i\u0301 ein \u00e6vinty\u0301rkendan heim. Vit kundu t.d. bru\u0301kt hellini har inni til eitt kalda kri\u0301gs museum og til framsy\u0301ningar b\u00e6\u00f0i fyri b\u00f8rn og vaksin, sum ly\u0301stu s\u00f8gur fra\u0301 kalda kri\u0301gnum, og kanska eisini a\u00f0rar s\u00f8gur og sagnir u\u0301r F\u00f8royum. Altsamalt okkurt, sum kundi vakt altjo\u0301\u00f0a a\u0301huga."}, {"text_idx": "#000032", "text": "Og so kundu vit gj\u00f8rt matstovu uppi i\u0301 kuplunum vi\u00f0 u\u0301tsy\u0301ni yvir allar F\u00f8royar \u2013 fjallatoppar so langt eyga\u00f0 r\u00f8kkur go\u0301\u00f0ar dagar. Um so slavin luft hongur um kuplarnar \u2013 ella ve\u00f0ri\u00f0 uppa\u0301 a\u00f0rar ma\u0301tar vi\u0301sir tenn \u2013 so ger ta\u00f0 minni, ti\u0301 ta\u00f0 er eisini ein partur av upplivingini. Har kundu veri\u00f0 konsertir, fundir, skei\u00f0virksemi o.a. \u2013 you name it \u2013 men sta\u00f0i\u00f0 er so hugtakandi i\u0301 s\u00e6r sja\u0301lvum, at ta\u00f0 er ein heilt serst\u00f8k uppliving undir \u00f8llum umst\u00f8\u00f0um bara at vera til sta\u00f0ar har. Hetta hev\u00f0i uttan iva veri\u00f0 ein so attraktiv og sansaru\u0301sandi heildaruppliving, at ta\u00f0 skjo\u0301tt hev\u00f0i veri\u00f0 at fr\u00e6tt um ta\u00f0 um allan heim!"}, {"text_idx": "#000033", "text": "Og so ta\u00f0 besta av \u00f8llum: I\u0301 roynd og veru h\u00f8vdu vit kunna\u00f0 u\u0301tbygt sta\u00f0i\u00f0 lutfalsliga bi\u0301liga til hetta \u00e6vinty\u0301rliga endama\u0301li\u00f0, ti\u0301 ta\u00f0 er ju\u0301 bygt frammanundan. Vegur gongur allan vegin ni\u00f0an. Har er eitt sl\u00e6tta\u00f0 \u00f8ki til parkering. H\u00f8gligari kundi ta\u00f0 ikki veri\u00f0. Um sta\u00f0i\u00f0 var\u00f0 bru\u0301kt a\u0301 ein sli\u0301kan ha\u0301tt, h\u00f8vdu vit fingi\u00f0 eitt sto\u0301rfingi\u00f0 vartekin fyri F\u00f8royar \u2013 eitt eind\u00f8mi i\u0301 \u00f8llum heiminum \u2013 ennta\u0301 vi\u00f0 altjo\u0301\u00f0a s\u00f8gu aftanfyri."}, {"text_idx": "#000034", "text": "Um vit bera okkum r\u00e6tt at, kundi hetta sta\u00f0i\u00f0 saktans blivi\u00f0 heimsgiti\u00f0 vi\u00f0 m\u00f8guleika fyri at draga fo\u0301lk u\u0301r \u00f8llum heiminum til F\u00f8roya. Fo\u0301lk h\u00f8vdu komi\u00f0 u\u0301r \u00f8llum her\u00f0ashornum higar fyri at uppliva hetta, ti\u0301 hv\u00f8r kundi ikki hugsa\u00f0 s\u00e6r at uppliva eitt \u00e6vinty\u0301raslott, sum r\u00f8kkur uppum sky\u0301ggini vi\u00f0 u\u0301tsy\u0301ni um n\u00e6stan \u2018allan heim\u2019, og sum einafer\u00f0 var ein loynilig herst\u00f8\u00f0! Hvussu no\u0301gva a\u00f0rasta\u00f0ni i\u0301 heiminum ber til at uppliva ta\u00f0 \u2013 so l\u00e6ttliga og so h\u00f8gliga?"}, {"text_idx": "#000035", "text": "Hv\u00f8r kundi ikki hugsa\u00f0 s\u00e6r at fari\u00f0 vi\u00f0 si\u0301num b\u00f8rnum til \u201cThe Misty Fairy Islands\u201d vi\u00f0 \u201cthe Magical Mystery Castle in the skies\u201d... \u00c6vinty\u0301raoyggjarnar langt burturi i\u0301 tokuni vi\u00f0 gandaslottinum uppi millum sky\u0301ggja. Ta\u00f0 r\u00e6\u00f0ur bara um at fortelja s\u00f8guna og \u2018selja\u2019 bo\u00f0skapin r\u00e6tt. Hugsa s\u00e6r, hvussu no\u0301gv vir\u00f0i hetta hev\u00f0i kunna\u00f0 skapt fyri f\u00f8royska samfelagi\u00f0, um vit kundu bjo\u0301\u00f0a\u00f0 vitjandi eina sli\u0301ka sto\u0301rfingna og hugtakandi uppliving? Hugsa s\u00e6r, hvussu no\u0301gv fo\u0301lk \u2013 m.a. peningai\u0301leggjarar u\u0301ti i\u0301 heimi, vit h\u00f8vdu kunna\u00f0 hugtiki\u00f0 vi\u00f0 at vi\u0301sa naka\u00f0 so heilt einastandandi fram fyri teimum?"}]